Lektionsplan: Børnearbejde

|  |  |  |  |  |  |
| --- | --- | --- | --- | --- | --- |
| **Lektionsplan** | | | | | |
| **Modul** | **Indholdsmæssigt fokus** | **Færdighedsmål** | **Læringsmål** | **Undervisningsaktivitet** | **Tegn på læring** |
| 1  (½ lektion) | Introduktion | Eleven kan inddele historien efter principper for overblik | Eleven kan   * give bud på en historisk periode på baggrund af livsvilkår | * Læreren læser side 42-43 i ”Hit med historien” om pigen Åse. * Læreren skriver nedenstående spørgsmål op på tavlen, og eleverne drøfter dem i grupper:   - Hvor gammel tror I Åse er?  - Hvorfor arbejder Åse på et glasværk?  - Hvilket årstal eller hvilken periode tror I, at vi befinder os i?   * Der laves en kort opsamling på klassen, hvor grupperne giver deres bud og begrundelse. |  |
| 2  (½ lektion) | Industrialiseringen | Eleven kan inddele historien efter principper for overblik | Eleven kan   * forklare begrebet industrialisering * forklare, hvorfor industrialiseringen opstod | * Eleverne læser side 44-45 i ”Hit med historien” og besvarer spørgsmål (bilag 1). |  |
| 3  (2 lektioner) | Børnearbejde | Eleven kan inddele historien efter principper for overblik  Eleven kan læse historiske kilder og udtrykke sig mundtligt og skriftligt om deres indhold og formål | Eleven kan   * redegøre for børnearbejde under industrialiseringen * forklare konfirmationens betydning i 1800-tallet * angive argumenter for og imod børnearbejde under industrialiseringen * tage stilling til børnearbejde under industrialiseringen | * Eleverne læser side 124-125 i ”Historie 6”, side 46-49 i ”Hit med historien” og artiklen i bilag 2 om ”Tyendeloven og skudsmålsbogen”. * Til læsningen anvendes CL-strukturen ”Rollelæsning”. Se mere under ”Øvrige gode råd og kommentarer”. Eleverne bruger bilag 3. * Eleverne løser bagefter opgaverne (bilag 4):   - Hvordan foregik børnearbejde under industrialiseringen?  - hvilken betydning havde konfirmationen i 1800-tallet?  - hvilke argumenter var der for og imod børnearbejde under industrialiseringen?  - Hvad mener I om børnearbejde under industrialiseringen? |  |
| 4  (1 lektion) | Børnearbejde | Eleven kan læse historiske kilder og udtrykke sig mundtligt og skriftligt om deres indhold og formål | Eleven kan   * besvare både grønne, gule og røde spørgsmål om børnearbejde | * Eleverne ser første halvdel af filmen ”Plads til os alle” (Indtil 22:15:00) * Eleverne arbejder med ”Rød-Gul-Grøn” aktiviteten (bilag 5). Vejledning til aktiviteten er beskrevet i ”Øvrige gode råd og kommentarer”. |  |
| 5  (4 lektioner) | Lav plakat | Eleven kan identificere historiske problemstillinger | Eleven kan   * fremstille en filmplakat, der viser de væsentligste problemstillinger omkring børnearbejde i 1800-tallet * formidle indhold og valg af indhold i deres filmplakat til andre | * Eleverne finder de ca. 30 ord frem, som de fandt under Rollelæsningen i modul 3. De skal nu igennem et sorteringsarbejde med udgangspunkt i ”hvilke ord er de vigtigste, for at kunne forklare børnearbejde under industrialiseringen”. Se under ”Øvrige gode råd og kommentarer”. * Eleverne arbejder med at udvikle en plakat. Se under ”Øvrige gode råd og kommentarer”. * Eleverne fremlægger deres plakat for en anden gruppe og giver respons til hinanden. |  |

# Forslag til:

## Undervisningsdifferentiering

Med både CL-struktur og differentieringsopgaven ”Rød-gul-grøn” lægges der op til forskellige former for undervisningsdifferentiering.

# Øvrige gode råd og kommentarer

**CL-Strukturen: Rollelæsning**

Selve strukturen er god til læsning i alle fag, da den hjælper eleverne igennem stoffet, så alle bedre forstår og husker, hvad de har læst. Eleverne arbejder i grupper af 4 og optimalt sammensættes de sådan, at gruppen består af en faglig stærk elev, 1 faglig svag elev og 2 fagligt middel elever.

Der er fire roller: Oplæser, Referent, Overskriftsmester og Sammenhængsmester. I denne aktivitet er CL-strukturen ændret en smule. De følger disse 5 trin:

1. Oplæseren læser det første afsnit
2. Referenten nævner 2-3 ord fra afsnittet, som er særlig vigtige, og forklarer, hvorfor de er vigtige.
3. Overskriftsmesteren genfortæller, hvad der er blevet læst op
4. Sammenhængsmesteren skal tage stilling til indholdet og skabe sammenhænge ved at fortælle, hvad han/hun ellers ved om emnet, og hvordan det læste i afsnittet hænger sammen med noget andet, de har læst eller ved.
5. Rollerne roterer med uret og næste afsnit læses. Sådan fortsætter eleverne, til alle afsnittene er læst.

**Sorteringsarbejde**

Eleverne blev i modul 3 bedt om at finde 2-3 ord til hvert afsnit, der var vigtige. Med 13 afsnit har de således 26-39 ord. Disse skal nu reduceres, så de kommer ned på ca. 5 ord. Først halverer de antallet - dvs. hvis gruppen har 28 ord, skal de finde de 14, som de synes er vigtige. Det er naturligvis vigtigt, at eleverne i processen diskuterer og argumenterer for, hvorfor nogle ord skal kasseres, og andre skal beholdes.

Når de har halveret deres bunke, skriver de ordene ned på små lapper papir. Et ord på hver lap. Derefter skal de lægge dem op på en række og læse dem højt for hinanden. Herefter forsøger eleverne at lægge dem i en prioriteret rækkefølge. Top fem på denne liste bliver de ord, som eleverne beholder, og som de skal bruge i forbindelse med deres produkt i modul 5.

**Rød-Gul-Grøn**

Denne aktivitet lægger op til differentiering. De grønne spørgsmål er de letteste og opererer på et redegørende plan. De gule opererer på et analytisk niveau, mens de røde opererer på et vurderende og perspektiverende niveau.

Det er ikke meningen, at alle elever skal besvare alle opgaver. Der er i alt afsat 1 lektion til filmen og arbejdet med denne opgave. Selve filmen tager ca. 22 min., hvilket efterlader ca. 20 min. til besvarelse af spørgsmålene. I det tidsrum skal eleverne selv udvælge de spørgsmål, de kan og vil arbejde med. Eleverne besvarer elektronisk i selve skemaet og deler dette med læreren f.eks. via *Google-drev*, *min uddannelse* eller noget helt tredje. Du får som lærer her et godt udgangspunkt for evaluering af elevernes faglige udbytte og kan også bruge arket til at samtale med eleven om, hvorvidt denne har truffet de rigtige valg i forhold til elevens faglige formåen.

**Lav en filmplakat**

Eleverne skal lave en filmplakat. Inspirationen er hentet fra [www.smaap.dk](http://www.smaap.dk), men skal tilpasses og ændres, da det faglige fokus er et andet end det, som forløbene på smaap.dk lægger op til.

Eleverne skal have udleveret en ”Plakatboard”, som du som lærer kan printe ud fra hjemmesiden via linket <http://xn--smp-vla.dk/media/55027/plakatboard.pdf>

Eleverne udfylder plakatboardet: De skal selv finde på titel, slaglinje og motiv. Under credits skriver de deres egne navne. Hvis eleverne aldrig har arbejdet med dette før, anbefales det, at man som lærer viser dem både smaap.dk og pixlr, så de ved, hvad de skal.

Opgaven til eleverne lyder:

Forestil jer, at I har lavet en fiktionsfilm, som handler om børnearbejde i 1800-tallet. Nu skal I lave en filmplakat, hvor I gør reklame for jeres film.

I skal:

* finde på en god og fængende titel til filmen
* finde på en god og fængslende slaglinje til filmen, hvor et eller flere af de 5 ord I udvalgte indgår.
* I skal finde et godt og fængslende motiv til filmplakaten. Billedet skal I selv tage.
* overveje, hvordan I sætter plakaten sammen, så der er sammenhæng mellem tekst og billedet
* eksperimentere med forskellige typografier og farver

Selve produktionen af billedet laves med pixlr, som både kan bruges til PC og tablets.

Bilag 1. Industrialisering

**Læs side 44 og 45 i ”Hit med historien 5” og besvar disse spørgsmål:**

Hvad betyder ordet ”industrialisering”?

Hvor opstod industrialiseringen?

Hvornår opstod industrialiseringen?

Hvorfor opstod industrialiseringen?

Hvornår kom industrialiseringen til Danmark?

Hvorfor kom industrialiseringen til Danmark?

Hvilke konsekvenser fik industrialiseringen?

Bilag 2. Tyendelov og Skudsmålsbog

**Introduktion**

I denne artikel kan du læse om tyendeloven og skudsmålsbogen. Tyende er et ord, der fortæller noget om det arbejde, man har. Var man et tyende, så arbejdede og boede man hos en arbejdsgiver og var en del af husholdningen. Mange var ansat i landbruget som karle eller piger, andre havde jobs som tjenestepiger i byerne. Der var også andre stillinger som kusk og kokkepige, der kunne være tyendearbejde. Det vigtigste var dog, at man boede hos arbejdsgiverne. I modsætning hertil var der f.eks. arbejderne, som mødte op på fabrikken, arbejdede 11 timer og gik hjem. De var ikke tyende.

Skudsmålsbogen var en vigtig bog i 1800-tallet. Ordet ”skudsmål” betyder noget i stil med, at ”forlange vidnesbyrd af andre”. Bogen blev brugt til identifikation og en slags følgebog, hvor tidligere arbejdsgivere og præsten kunne skrive om, hvordan personen var. Det kan måske bedst sammenlignes med de elevplaner, I selv har.

**Demokrati og rettigheder – for nogle**

I 1849 blev Danmark et demokrati og den danske Grundlov blev til. I den stod der, hvilke demokratiske rettigheder befolkningen havde. Det var f.eks. retten til at stemme, retten til at ytre sig (tale frit), retten til selv at vælge sin religion osv. Men ikke alle rettighederne gjaldt alle i samfundet, f.eks. tyendet og kvinderne, som ikke havde stemmeret. Det betød, at de ikke kunne stemme til f.eks. folketingsvalg.

Tyendet var typisk ansat som tjenestefolk, og de var samfundets allerdårligst stillede. Men en ting var, at der var visse rettigheder, de ikke havde. Noget helt andet var, at deres arbejdsgivere, dem, der havde ansat tyendet, også havde nogle helt særlige rettigheder i forhold til, hvordan de kunne tillade sig at behandle deres tyende.

**Tyendeloven**

Den 10. maj 1854 lavede man om i tyendeloven. Det var den lov, der beskrev, hvilke rettigheder tyendet og deres arbejdsgivere havde. Det gode var, at det blev forbudt fysisk at straffe kvinder over 16 år og mænd over 18 år. Men piger under 16 år og drenge under 18 år måtte man altså fortsat gerne slå.

I loven kunne man også læse, at arbejdsgiverne frit selv kunne bestemme, hvor meget den ansatte skulle arbejde og hvilken form for arbejde, der skulle udføres. Det er ikke som i dag, hvor man, når man har fået et arbejde, laver en kontrakt, hvor man bliver enige om, hvad der skal gøres, og hvor mange timer man skal arbejde. I 1915 fik tyendet sammen med kvinderne stemmeret, men først i 1921 blev retten til at slå sine ansatte afskaffet.

**Nu er du voksen!**

Den 5. september 1832 blev det besluttet, at alle tjenestefolk skulle have en skudsmålsbog. En skudsmålsbog var en bog, der indeholdt forskellige attester og informationer om personen.

Det første i bogen var som regel konfirmationsattesten. Den var nemlig meget vigtig dengang, fordi konfirmation betød, at man fik nogle rettigheder. I 1800-tallet gik man i skole i 6 år og helt fra starten af skolen, blev man forberedt på sin konfirmation. Selve konfirmationsforberedelsen varede nogle måneder, og blev afsluttet som en slags eksamen. Når man var blevet konfirmeret, var man voksen.

**Konfirmationsforberedelse**

Konfirmationsforberedelsen handlede om at lære en masse ting uden ad f.eks. salmer og ”Den lille katekismus”, der var en slags grundbog, der handlede om de 10 bud, trosbekendelsen, fadervor, og hvor man kunne læse om f.eks. dåben og nadveren. Disse emner var vigtige i 1800-tallet, fordi Danmark var et meget kristent land.

Til selve eksamen kom præsten og overhørte eleverne. Præsten stillede spørgsmål til eleven, og denne svarede så ud fra det, de havde lært udenad. Hvis man ikke bestod sin konfirmation, måtte man tilbage på skolebænken og vente et år på en ny eksamen. Det var et problem for familien, for så var de jo nødt til at sørge for barnet lidt endnu og kunne ikke sende ham eller hende hjemmefra for at tjene sine egne penge. Hvis man var helt umulig og ikke havde bestået sin konfirmation, når man var 19 år, kunne man risikere, at blive straffet, og man blev mere eller mindre opgivet af samfundet.

Derfor var konfirmationen vigtig. Den gav som sagt nogle rettigheder, der var livsnødvendige i 1800-tallet: Retten til en skudsmålsbog og dermed retten til at få et arbejde, retten til at flytte hjemmefra og få sine egne ejendele.

**Skudsmålsbogen**

Men skudsmålsbogen indeholdt også andre ting. Hvis man flyttede, skulle præsten i begge sogne se skudsmålsbogen. Her blev flytningen indskrevet i kirkebøgerne, som var datidens måde at registrere, hvor folk boede, hvem der var født, døde og blevet gift med hinanden. Hvis man ønskede at arbejde, var det som sagt nødvendigt med en skudsmålsbog. Var den blevet væk, blev man straffet for det. Mens man var ansat, var det arbejdsgiveren, der havde en skudsmålsbog. Derfor kunne man ikke bare sige op og finde et nyt arbejde, for så var det ikke sikkert, at man fik sin skudsmålsbog udleveret – og dermed kunne man ikke få et andet arbejde. Og arbejde var man jo nødt til at have.

Indtil 1867 var der mange arbejdsgivere, der skrev i skudsmålsbogen, hvordan den ansatte havde opført sig. Derfor var det vigtigt, at man opførte sig ordentligt, for hvem ville ansætte en et andet sted, hvis der i ens skudsmålsbog stod, at man havde været doven eller ikke ville samarbejde. Men fra 1867 blev det forbudt at skrive andet, end hvor længe den ansatte havde været ansat. Skudsmålsbogen forsvandt i 1921 sammen med ophævelsen af Tyendeloven.

Bilag 3. Rollelæsning

Grøn: Historie 6, side 124-125 Blå: Hit med Historien 6. side 46-49 Lilla: Tyendelov og Skudsmålsbog

|  |  |  |  |  |
| --- | --- | --- | --- | --- |
| **Afsnittets overskrift** | **Rolle 1**  Læs afsnittet op for de andre. | **Rolle 2**  Hvad er de vigtigste ord i afsnittet? Udvælg 2-3 ord som er de vigtigste og fortæl de andre i gruppen, hvilke ord du valgte og hvorfor. **Skriv de 2-3 ord ind her i skemaet.** | **Rolle 3**  Genfortæl for de andre, hvad der er blevet læst op. | **Rolle 4**  Hvad synes du, om det du har hørt? Hvad ved du ellers om emnet? Hvordan hænger det sammen med det andet, I har læst? Fortæl det til de andre. |
| Hvornår er man barn?  (side 124) |  |  |  |  |
| 1500- og 1600-tallet  (side 124) |  |  |  |  |
| Opfattelsen af børn + stædighed må bankes ud  (side 125) |  |  |  |  |
| Børn på fabrik  (side 46) |  |  |  |  |
| Billeder, billedtekster og faktabokse (side 46+47) |  |  |  |  |
| Lov om børnearbejde + Klædefabrikken + billedtekst  (side 48) |  |  |  |  |
| Billeder, billedtekst, Børnearbejde er sundt og ”her arbejdede børn” (side 49) |  |  |  |  |
| Introduktion |  |  |  |  |
| Demokrati og rettigheder – for nogen |  |  |  |  |
| Tyendeloven |  |  |  |  |
| Nu er du voksen! |  |  |  |  |
| Konfirmations-forberedelse |  |  |  |  |
| Skudsmålsbogen |  |  |  |  |

Bilag 4. Børnearbejde og industrialisering

Besvar i gruppen disse spørgsmål. Hav fokus på:

- at skrive sammenhængende sætninger (ikke stikord).

- at få så mange detaljer med som muligt.

- at formulere tingene med egne ord og ikke skrive efter de tekster I har læst.

- at give eksempler på det I skriver.

- at forklare og begrunde jeres svar.

1. Hvordan foregik børnearbejde under industrialiseringen?
2. Hvilken betydning havde konfirmationen i 1800-tallet?
3. Hvilke argumenter var der for og imod børnearbejde under industrialiseringen?
4. Hvad mener I om børnearbejde under industrialiseringen?

Bilag 5. Rød-Gul-Grøn: Plads til os alle – lidt arbejde skader ikke

|  |  |  |
| --- | --- | --- |
| Hvor gammel skal man i dag være for at have et lønnet arbejde? | Hvad er argumenterne for, at børn mellem 10 og 13 år godt må arbejde? | Hvorfor var skolerne og arbejderbevægelsen imod loven, der forbød lønnet arbejde til børn under 10 år? |
| Hvor gammel skulle man være for 125 år siden, før man kunne have et lønnet arbejde? | Hvad er problemet med at børn er med til at lave svovlstikker? | Hvorfor var forældrene og arbejdsgiverne for loven, der forbød lønnet arbejde til børn under 10 år? |
| For hvilke børn gjaldt loven fra 1871? | Giv eksempler på, hvordan arbejdet skadede børnene. | Sammenlign børnene på landet med børnene i byerne i forhold til deres arbejde. |
| Hvor arbejdede de fleste børn? (i byerne eller på landet) | Hvorfor var der mange strejker omkring 1900-tallet? | Diskuter hvad der var sket, hvis man i slutningen af 1800-tallet havde forbudt alt børnearbejde under 13 år |
| Hvem var tyendeloven lavet for? | Hvorfor fortalte børnene ikke deres forældre, når de fik lønforhøjelse? | Tag stilling til om det er okay at forskelsbehandle drenge og piger i forhold til opgaver i hjemmet? Begrund dit svar. |
| Hvad er en skudsmålsbog? | Hvorfor strejkede børnene over for skolen? | Hvorfor blev pigerne på Hebron så dårligt behandlet? |
| Giv eksempler på pligter, som børnene skulle udføre hjemme. | Hvorfor blev der lovgivet om børnearbejde på fabrikkerne og ikke om børnearbejde på landet? | Diskuter om man skal ændre på aldersgrænsen for, hvornår børn må tage lønnet arbejde. Skal den op eller ned? Begrund svaret. |
| Hvad bekymrede lærerne sig over? | Hvilke forskelle var der på, hvad børnene på landet og i byerne hjalp med? | Hvilken betydning tror du, at det har haft for børnenes læring i skolen, at de også skulle arbejde hver dag? |
| Fortæl om pigebørnehjemmet Hebron | Hvorfor var skudsmålsbogen vigtig? | Hvilke forskelle er der på, hvorfor børn for 100-125 år siden havde et arbejde, og hvorfor børn i dag har et arbejde? |
| Hvad tror du at ”mørkearrest” er? | Hvilke forskelle var der på de opgaver, som piger og drenge havde i hjemmet? | Der er mere end 168 millioner børnearbejdere i verden = hvert 7. barn i alderen 5 til 17 år er nødt til at arbejde. Hvordan bekæmper vi bedst børnearbejde i hele verden? |